section_heading: Vojna karijera
paragraph_text: Leo Sontag rođen je 8. lipnja 1857. u Mindenu. Sin je Guida Philippa Sontaga, inače general bojnika u pruskoj vojsci, i Karoline Sontag rođene Hofmann. U prusku vojsku stupio je kao kadet, te je služio u 34. pomeranijskoj pukovniji. U studenom 1884. dostiže čin poručnika, dok od veljače 1885. služi u 11. lovačkoj bojnoj u Marburgu. Od kolovoza 1888. raspoređen je na službu u 66. pješačku pukovniju, nakon čega zapovijeda satnijom u Časničkoj školi u Weilburgu. U prosincu 1889. promaknut je u čin satnika, nakon čega od ožujka 1891. zapovijeda satnijom u 76. pješačkoj pukovniji. Od srpnja 1892. zapovijeda Pješačkom streljačkom školom u Spandauu, da bi u svibnju 1899. bio unaprijeđen u čin bojnika te preraspoređen na službu u 164. pješačku pukovniju.